Χέρμαν Ούνγκαρ

Ο Χέρμαν Ούνγκαρ (Hermann Ungar (γεννήθηκε στις 20 Απριλίου 1893 στο Μποσκόβιτσε - πέθανε 28 Οκτωβρίου 1929 στην Πράγα) ήταν Τσέχος γερμανόφωνος συγγραφέας εβραϊκής καταγωγής και υπάλληλος στο Υπουργείο Εξωτερικών της Τσεχοσλοβακίας. 

 Βιογραφία 
Ο Χέρμαν Ούνγκαρ γεννήθηκε στις 20 Απριλίου 1893 στο Μποσκόβιτσε, στη Μοραβία,  ιστορική περιοχή στο ανατολικό τμήμα της σημερινής Τσεχίας, που αποτελούσε την εποχή εκείνη μέρος της Αυστροουγγρικής Αυτοκρατορίας.Ο πατέρας του, Εμίλ, ήταν κατασκευαστής μηλίτη και διετέλεσε δήμαρχος της Μποσκόβιτσε. Μετά την αποφοίτησή του από τα δημόσια σχολεία του Μπρνο, ο Ούνγκαρ πήγε στο Βερολίνο, όπου παρακολούθησε μαθήματα Ανατολικών Σπουδών έως το 1911 και στη συνέχεια έκανε νομικές και φιλοσοφικές σπουδές στο Μόναχο και την Πράγα. Μετά τη θητεία του στον Α΄ Παγκόσμιο Πόλεμο, όπου υπέστη σοβαρούς τραυματισμούς στο Γαλικιανό Μέτωπο, εμπειρία που τον σημάδεψε και αποτυπώνεται στα έργα του. Το 1918 πέρασε τις κρατικές εξετάσεις και έλαβε το πτυχίο του.

Αρχικά, εργάστηκε ως δικηγόρος και διευθυντής του θεάτρου στο Χεπ, όπου άρχισε να γράφει. Το 1922, διορίσθηκε στη νέα πρεσβεία της Τσεχοσλοβακίας στο Βερολίνο. Αργότερα επέστρεψε στην Πράγα όπου εργάστηκε στο Υπουργείο Εξωτερικών. Την εποχή αυτή εκεί, άρχισε να συνδέεται με λογοτέχνες εκπροσώπους της γερμανικής λογοτεχνίας της Πράγας, μεταξύ άλλων με τους Φραντς Κάφκα, Μαξ Μπροντ και Ερνστ Βάις.

Ο Χέρμαν Ούνγκαρ έγραψε μυθιστορήματα, διηγήματα και θεατρικά έργα. Το 1929, τα βιβλία του είχαν αναγνώριση και εμπορική επιτυχία, οπότε εγκατέλειψε τη διπλωματική καριέρα. Πέθανε όμως λίγο αργότερα, σε ηλικία μόλις τριάντα έξι ετών, κατά τη διάρκεια μιας εγχείρησης σκωληκοειδίτιδας που είχε αναβληθεί για πολύ καιρό. Ο αδελφός και οι γονείς του πέθαναν στο στρατόπεδο συγκέντρωσης του Άουσβιτς το 1942, αλλά η αδερφή του κατάφερε να δραπετεύσει και πήγε στο Τελ Αβίβ.

Το θεατρικό έργο του Ο Κόκκινος Στρατηγός σημείωσε μεγάλη επιτυχία στο Βερολίνο το 1928. Το δεύτερο θεατρικό έργο του Το κιόσκι είχε επίσης μεγάλη επιτυχία όταν παίχτηκε στο Βερολίνο λίγο μετά το θάνατό του. Τα έργα έχουν τυπωθεί και αναθεωρηθεί εκτενώς. Τα μυθιστορήματά του, γεμάτα θανάσιμη μελαγχολία, ερωτισμό και θλίψη, είναι επηρεασμένα από τον εξπρεσιονισμό και την ψυχανάλυση και επαινέθηκαν από τον Τόμας Μαν, ο οποίος ήταν φίλος του και έγινε νονός του γιου του Ούνγκαρ, Τομ (γεννημένος Thomas Michael Ungar, άλλαξε το όνομα σε Tom Unwin). 

 Έργα 

 1921: Knaben und Mörder,  Αγόρια και δολοφόνοι
 1922: Die Verstümmelten, Οι Ακρωτηριασμένοι (μυθιστόρημα) 
 1925: Die Ermordung des Hauptmanns Hanika, Η δολοφονία του καπετάν Χάνικα
 1927: Die Klasse, Η τάξη (μυθιστόρημα)
 1928: Der rote General - Ο Κόκκινος Στρατηγός (θεατρικό έργο)
 1930: Die Gartenlaube - Το κιόσκι (θεατρικό έργο)
 1930: Colberts Reise (1930, διηγήματα, μεταθανάτια έκδοση)

 Μεταφράσεις στα ελληνικά 

 Η τάξη, σε μετάφραση της Μ. Αγγελίδου, εκδόσεις Νεφέλη 1988.
 Οι Ακρωτηριασμένοι, σε μετάφραση Β. Πατέρα, εκδόσεις Ροές, 2020.

 Παραπομπές 

Εξωτερικοί σύνδεσμοι


Κατηγορία:Τσέχοι μυθιστοριογράφοι
Κατηγορία:Εβραίοι λογοτέχνες
Κατηγορία:Γερμανόφωνοι λογοτέχνες της Πράγας